Document ID: 32008D0358

DEĊIŻJONI TAL-KUMMISSJONI
tal-25 ta’ April 2008
li temenda d-Deċiżjoni 2005/380/KE li tistabbilixxi grupp ta’ esperti mhux governattivi dwar it-tmexxija tal-kumpaniji u l-liġi dwar il-kumpaniji
(2008/358/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Billi:
(1)
Id-Deċiżjoni 2005/380/KE ħolqot grupp ta’ esperti mhux governattivi dwar it-tmexxija tal-kumpaniji u l-liġi dwar il-kumpaniji bħala korp ta’ riflessjoni, dibattitu u pariri lill-Kummissjoni fil-qasam tat-tmexxija tal-kumpaniji u l-liġi dwar il-kumpaniji. Id-Deċiżjoni 2005/380/KE tapplika sas-27 ta’ April 2008.
(2)
Il-parir espert tal-grupp kien ta’ siwi kbir, partikolarment rigward l-inizjattivi li l-Kummissjoni tinsab għaddejja bihom fil-qasam tal-liġi dwar il-kumpaniji u t-tmexxija tal-kumpaniji, partikolarment Statut Ewropew tal-Kumpaniji Privati u s-simplifikazzjoni tal-liġi dwar il-kumpaniji prevista fil-Programm ta’ Leġiżlazzjoni u Ħidma tal-Kummissjoni għall-2008 (1), kif ukoll l-evalwazzjoni ta’ l-applikazzjoni tal-liġijiet eżistenti fil-qasam tat-tmexxija tal-kumpaniji u l-liġi dwar il-kumpaniji. Biex tkun żgurata l-kontinwità u b'għajnuna għat-twettiq b'suċċess ta’ dawk il-proġetti, il-mandat tal-grupp għandu jkun estiż sa Ġunju 2009.
(3)
Huwa importanti li jkun żgurat li l-membri tal-grupp jipprovdu pariri esperti oġġettivi.
(4)
Id-dejta personali kollha relatata mal-membri tal-grupp għandha tkun ipproċessata f’konformità mar-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwi fir-rigward ta’ l-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ din id-dejta (2).
(5)
Id-Deċiżjoni 2005/380/KE għandha għalhekk tiġi emendata skond dan,
IDDEĊIDIET KIF ĠEJ:
Artikolu Waħdieni
Id-Deċiżjoni 2005/380/KE hija emendata kif ġej:
(1)
Fl-Artikolu 3, għandu jiżdied il-paragrafu li ġej:
“Il-membri għandhom jiffirmaw kull sena dikjarazzjoni ta’ impenn li huma se jaġixxu fl-interess pubbliku kif ukoll dikjarazzjoni li tindika l-assenza jew l-eżistenza ta’ interess li jista' jhedded l-indipendenza tagħhom.”
(2)
fl-Artikolu 5, għandu jiżdied il-paragrafu li ġej:
“L-ismijiet tal-membri għandhom jinġabru, jiġu pproċessati u ppubblikati skond ir-Regolament (KE) Nru 45/2001 tal-Parlament Ewropew u tal-Kunsill (*).
(*) ĠU L 8, 12.1.2001, p. 1.”" 						
(3)
L-Artikolu 9 għandu jinbidel b'dan li ġej:
“Din id-Deċiżjoni għandha tapplika sat-30 ta’ Ġunju 2009.”
Magħmula fi Brussell, 25 ta’ April 2008.

Labels: 4
9
15